Zenia Stampe (RV), 2023-12-08:
Tak for det.
Tak til Liberal Alliance for et meget fornuftigt forslag, og også tak for en, synes jeg, rigtig god debat i salen i dag, som jeg egentlig har fundet ret pragmatisk.
Det var Enhedslistens bidrag i debatten også.
Man kan gå til den her debat fra mange vinkler.
Man kan gå til den og se det fra erhvervslivets side, der mangler arbejdskraft.
Man kan gå til den fra en udlændingepolitisk vinkel; der er nogle bange for, om det vil åbne en ladeport eller i hvert fald gøre døren lidt større, end man måske bryder sig om.
Egentlig synes vi ikke, at det her forslag er så svært.
Det handler jo om, at mennesker, som er kommet hertil, fordi deres arbejdskraft er ønsket, tjener det, der svarer til startlønnen for en lærer eller en pædagog, der har været ansat i 6 år.
Det er det, beløbsgrænsen lyder på.
Forslaget handler jo om, at de så ved siden af skal have mulighed for måske at tage et par timers rengøring eller måske tage et par vikartimer i den lokale børnehave, eller hvor det kunne være, der var brug for dem.
Det paradoks, vi står over for, er jo, at vi har en beløbsordning og vi har en tilgang til international arbejdskraft, der tilsiger, at vi gerne vil have dem, som tjener rimelig mange penge og har en uddannelse.
Men det er jo bare ikke kun de sektorer, hvor vi mangler arbejdskraft.
Altså, når vi kigger ude i rengøringsbranchen, er det jo tre ud af fire rengøringsvirksomheder, som mangler arbejdskraft og har svært ved at rekruttere arbejdskraft.
Det er jo også et vigtigt erhverv, og det er også noget af det, der kan presse folk ude i den offentlige sektor, men jo også i private virksomheder, altså det, at noget så fundamentalt som at få gjort rent – bare som et eksempel – er en opgave, det er svært at løse.
Omvendt kender jeg jo godt alle bekymringerne for, at hvis man lukker for mange udlændinge ind, der varetager jobbene, altså de lavtlønnede job, så kan det føre til løndumping.
Men der vil jeg så sige, at lige præcis den her målgruppe tror jeg ikke vil være så nem at presse, for det er jo mennesker, der kommer ind, typisk med en uddannelse i bagagen, og med det samme tjener det, som man jo i Danmark kan tjene, hvis man har taget en 4-årig videregående uddannelse som enten pædagog eller lærer.
Jeg kunne også have nævnt andre eksempler.
Altså, det er jo ikke mennesker, som jeg på den måde tror er tilbøjelige til at kunne blive presset til at arbejde 60 timer i et sushikøkken, ved siden af at de går på arbejde som sygeplejerske eller laver et andet arbejde.
Så jeg tænker, at de reservationer, den risiko, den bekymring og den intuition, der ligger i ministerens mave, vil man måske, hvis man arbejder lidt mere med det her forslag, kunne imødekomme.
For jeg tror, at lige præcis den her målgruppe, som jo netop kommer ind på et helt andet opholdsgrundlag, altså ikke er dem, som du kan få til netop at arbejde 60 timer i et sushikøkken og sove sammen med 20 andre mennesker i et kammer eller en container.
Så der er nogle ting, der bliver blandet sammen.
Men vi synes jo, at debatten har været interessant, for vi oplever også, at der måske ville være en vilje fra regeringens side, hvis der også var nogle internt i regeringen, der pressede lidt på, til at gå lidt nærmere ned i det her og se på: Jamen kunne vi så gå i den her retning, men måske lige få skabt de der forholdsregler, der gør, at vi ikke lige pludselig får åbnet en ladeport, eller at der er nogen, der kan spekulere i at få udlændinge til Danmark, som så kan presses ud i nogle uværdige forhold?
Så vil jeg jo sige, at jeg normalt ikke arbejder med beskæftigelse, og når man ikke er beskæftigelsesordfører – og det kan være, at jeg blotter mig selv her – så kan man jo godt nogle gange sidde og undre sig over, hvorfor det pludselig bliver et udlændingepolitisk spørgsmål at få ordnede forhold på arbejdsmarkedet.
Altså, hvis der er så dårlige forhold i nogle sektorer, er det vel ikke noget, der så skal ordnes i udlændingepolitikken?
Og når folk kommer hertil og måske kommer hertil for at arbejde som sygeplejerske og så tager et bijob som vikar i børnehaven eller som rengøringsmedhjælper, så må der vel være regler for det arbejdsmarked, som man træder ind i?
Man kan jo også omvendt som argument for at tage det her skridt spørge: Kunne man ikke forestille sig, at nogle af dem, som ikke officielt får lov til at bijobbe, så bare gør det sort?
Og er de så ikke med til at skabe et endnu mere råt arbejdsmarked inden for de her områder, som der er en bekymring i forhold til?
Alt i alt støtter vi forslaget.